**BIDAIAK, MUGAK ETA JUSTIZIA GLOBALA:**

**IRAKASLEARENDAKO GIDA[[1]](#footnote-0).**

**SARRERA**

Aurtengo Olinpiada filosofikoak lantzeko materiala aurkituko duzu orriotan. Ariketak, orohar, bigarren hezkuntzako eta batxilergoko ikasleendako diseinatuak daude, eta dilema moralak, disertazioak, eztabaidak, argazki eta bideo filosofikoak eta orohar, hausnarketa bideratzeko diseinatuak izan dira. Ariketak antolatzerako garaian, Bidaia aukeratu da gai nagusitzat. Alde batetik, mugak zuzen-zuzenean lotzen direlako mugitzeko eta beraz, bidaiatzeko (edo ez bidaiatzeko) daukagun aukerarekin. Beste alde batetik, munduan zehar bidaiatuz, gure inguruan dauden injustiziak ez ezik, munduan gertatzen diren injustiziak ezagutzeko aukera ematen dutelako bidaiek. Genially plataformaren bitartez sortu da material interaktiboa: edukia publikoa da eta denon eskura dago. Dokumentu hau material interaktibo hori erabiltzeko gida da. Halaber, dokumentuaren amaieran eranskinak txertatu dira, irakasleak errazago egin dezan lan.

**BIDAIATU IRUDIEN BITARTEZ**

1. MUNDUA ETA GU BIRAKA

**Azalpena**: lehen ariketa honetan mundu globalizatuari buruz hausnartzeko irudiak aurkituko dira. Joseba Sarrionandiak eta Ares ilustratzaileak idatzitako *Munduari bira eman zion ontzia* liburuko ilustrazio batzuk dira. Nahiz eta narrazioa lehen mundubirari buruzkoa izan, ilustrazioek azken 500 urte hauetan gertatu diren arazo politiko askotaz hitz egiteko aukera ematen dute.

**Ariketa proposamena**: Ilustrazio bakoitzaren gainean galdera ikurrak daude: bertan sakatuz gero galdera bat irakurri ahalko da, hausnarketara bideratuko dituelarik ikasleak. Beste aukera bat izan daiteke (oso gomendagarria, halaber) ikasleek eurek sortzea galderak irudietatik abiatuz, eta denon artean 5-10 aukeratu eta horien gainean eztabaidatzea.

**Iraupena**: saio bat ilustrazioa bat lantzeko bada, gutxienez saio bat, gehienez 5.

**Oharrak**: Edozein adineko ikasleekin lantzeko, **hausnarketa** bideratzeko egokia. Material hau osatu daiteke honako abesti hau entzunez eta landuz:

Munduari bira (Bolbora): <https://youtu.be/bEw1vGycwf0>

1. MUNDUAREN BI ALDEAK

**Azalpena**: Ugur Gallen argazkilariaren argazki muntaiak aurkituko dituzu ariketa honen ardatzean. Irudi guztiek patroi bera jarraitzen dute: guztietan ageri dira bi errealitate antzeko, baina aldi berean oso bestelako. Pribilegiodunak eta ez pribilegiodunak, gerra eta bakea, aberastasuna eta txirotasuna…

**Ariketa proposamena**: bikoteka jarrita, klasean irudiak proiektatzen joango gara, banan-banan. Ikasle-bikoteek argazkiari hobeki dagokion galdera bat pentsatu beharko dute eta koadernoan idatzi. Beste aukera bat da galdera beharrean argazki bakoitzari izenburu bat jartzea. Irakasleak erabakiko du zenbat irudi proiektatu (hamar irudi saioko, adibidez). Behin guztiak ikusita eta guztien izenburua edo galdera pentsatuta, berriz ere proiektatuko dira, hasieratik, argazkiak. Bikote bakoitzak bere izenburua esan beharko du, eta gainerako ikasleek puntuak emango dizkiote izenburu edo galderari. Horrela, argazki guztietako galdera guztiak entzun arte.

**Iraupena**: saio 1 edo 2

**Oharrak**: Oso gomendagarria **argazki** **filosofikoa** lantzeko!

**BIDAIATU LITERATURAREN BITARTEZ**

1. OMELAS ATZEAN UZTEN DUTENAK

**Azalpena**: Ursula K. Leguin idazlearen narrazio bat da jarraian irakurriko duzuna. Tamalez, ez dut euskarazko bertsioa topatu. Nolanahi ere, irakasleak labur dezake eta berak ahoz kontatu. Horrela, irakurketa saioa kendu daiteke eta ariketari denbora gehiago eskaini. Tira, narrazioan, gutxi gorabehera, honako hau kontatzen da: zoriontasuna eta oparotasuna besterik ezagutzen ez duen herria da Omelas, denok bertan bizi nahiko genukeen herria. Hala ere, ongizate horren guztiaren iturria ez da hain ederra. Izan ere, ume bat zorigaizto handienera kondenatzen dutelako posible dute hain ongi bizi omeltastarrek.

**Ariketa proposamena**: ikasleei Omelas zer den azalduko diegu, zer gertatzen den azaldu. Beste aukera bat da ipuina guztion artean irakurtzea (ikasle nagusienekin, agian). Jarraian, narrazio honek planteatzen digun dilema planteatuko da. Zilegi al da ume bat zorigaiztora kondenatzea gu ongi bizitzeko? Galdera honetatik beste hainbeste erator daitezke (ikasleek eurek pentsa ditzaketenak narrazioa irakurri ostean):

Eta zilegi al da ume bat baino gehiago, demagun, 300 ume zorigaiztora kondenatzea gu ongi bizitzeko?

zure erantzuna aldatuko litzateke zu heldua izango bazina eta, beraz, jada ezingo bazina arriskuan egon?

Horrelako egoera antzekorik okurritzen al zaizu?

Zuri gustatuko litzaizuke Omelasen bizitzea?

**Iraupena**: saio 1 edo 2.

**Oharrak**: eztabaida egiteko balia daiteke, baina oso ariketa aproposa da **dilema morala** prestatzen joateko.

\*Dilema moralak nola egin jakiteko irizpideak:

<https://olimpiadafilosoficamadrid.es/normas-para-abordar-la-solucion-de-un-dilema-moral>

<https://olimpiadafilosoficamadrid.es/recomendaciones-para-elaborar-el-dilema-moral>

1. PENTSALARIEK ESANDAKOAREKIN ADOS?

**Azalpena**: hona hemen kultura eta filosofia munduko pertsonek mugari eta justiziari buruz esandakoak.

**Ariketa proposamena**: Semaforoaren jolasa egitea proposatzen da. Pentsalari bakoitzaren esaldia irakurri, eta ikasleak ados baldin badaude baieztatutakoarekin, gelaren alde batera joan beharko dute eta, alderantziz, ez badaude ados, gelaren beste aldera. Behin hasierako iritzia finkatuta, eztabaidari hasiera emango zaio, txandak errespetatuz eta besteen argudioak entzunez. Besteenak entzun eta gero posible da lekuz aldatzea.

**Iraupena**: saioa 1 edo 2.

**Oharra**: (Esaldi batzuk ez dira filosofoek esanak: eztabaida hauspotzeko aproposak direlako aukeratu ditut). Esaldiak ereorri markatzaileak egiteko balia daitezke.

Harresiaren eta mugaren izaera aldebikoaz hausnartzeko, abestu honen letrak hausnartzeko ere balio dezake: La muralla: <https://youtu.be/BJebLiBCykk>

**BIDAIATU IKUS-ENTZUNEZKOEN BITARTEZ**

1. EZAGUTZEN AL DITUZU ABESTI HAUEK?

**Azalpena**: jarraian, bost kontinenteekin lotutako abestiak entzuteko aukera izango duzu. Orohar, herrialde horretako errealitatea ezagutu ez ezik, abesti horiek lurralde horretan pairatzen diren injustiziei buruz hitz egiten dute.

**Ariketa proposamena**: saio bakoitzeko kontinente bat aukeratu daiteke, eta abestiak entzun eta landu daitezke. Litekeena da ikasle gehienek ez ezagutzea abestien atzean dagoen errealitatea (batez ere gaztetxoenek). Beraz, ikerketa lan txiki bat egin dezakete azaltzen den errealitatea azalduz eta pairatzen den injustizia azalduz. Hirunaka egin daiteke, eta kontinente guztietako abestiak (edo abestiren bat) entzun ondoren, saio bat eskaini daiteke ikasleek informazio bilatu eta aurkezpen txiki bat presta dezaten. Denbora balego, taldekako aurkezpenak egin daitezke.

**Iraupena**: gutxienez saio bat eta hortik gora, nahi bezainbeste.

**Oharra**: Balio etikoetan egin nahi bada, ditugun ordu urriak ikusita, ziurrenik ez dugu astirik izango 5 kontinenteetako abesti guztiak entzuteko: hori hala balitz, agian klasean pare bat abesti landu daitezke (saio bat) eta gero, youtubeko playlistetik ikasle talde bakoitzak abesti bat aukeratu dezake eta hurrengo saioan, taldeka, entzun, ikertu eta landu. Azkeneko hau egiteko, ordenagailua eta entzungailuak beharrezkoak dira.

1. GOAZEN ZINEMARA!

**Azalpena**: jarraian injustizia globalekin eta mugekin zerikusia duten pelikulen trailerrak aurkituko dituzu (gehienak Agorak erraztu dituen Excelletik atera ditut). Batzuk oso gogorrak dira, kontuz adinarekin.

1. UR HANDITAN

**Azalpena**: Ur handitan saioko kapitulu desberdinak, klasean ikusi eta lantzeko.

**BIDAIATU JOLASEN BITARTEZ**

1. ZEINTZUK DIRA MUNDUKO MUGAK?

**Azalpena**: jolas honen bitartez munduan zehar gizakiak eraiki dituen harresietaz hausnartzeko eta ikertzeko parada egonen da. Hiru erantzunen artean aukeratu behar da erantzun zuzena, eta asmatzen bada, ikasleak ikertzen jarraitzeko galdera batzuk aurkituko ditu. Jolasaren amaieran munduan eraikita dauden harresien eta bloketatuta dauden mugen mapa bat ikusi ahalko du.

**Ariketa proposamena:** bikoteka edo talde txikitan jarriz, ikasleek jolaseko galderak erantzun beharko dituzte eta ageri diren harresi eta mugei buruzko informazioa bilatu.

**Iraupena**: saio bat edo bi.

**Oharra**: oso ariketa aproposa munduko mugei buruz **informazioa** **lortzeko**. Ordenagailua behar da.

1. ZER DA HARRESI BAT?

**Azalpena**: sarritan harresi hitzari konnotazio negatibo bat eman ohi diogu (begiratu, nahi bada, pentsalari eta ekintzaileek mugei buruz esandakoak 5. ariketan). Galdetuko balute: harresirik bai ala ez? Normalean, burura azkarren datorkigun erantzuna baiezkoa izan ohi da. Baina desiragarria al da muga eta harresirik gabeko mundua? Ariketa honen bitartez harresiaren analisi zorrotz bat egin nahi da.

**Ariketaren proposamena**: irudikatu (edo idatzi) arbelean HARRESIA, eta ikasle bakoitzak burura etortzen zaion lehen hitza idatzi dezala bere koadernoan. Jarraian, eskatuko diegu ikasle bakoitzari harresi bat margotzea/marraztea koadernoan (5-10 minututan), eta esan dezatela zertarako balio duen. Amaitzean, amankomunean jarri irudiak. Ohikoena da harresia marrazterako garaian harresiek egoera negatibo eta gatazkatsuak irudikatzea: Gazako harresia, lubakiak, Melillako harresia… Horren ostean, olerki hau irakurriko da:

<https://www.poemas-del-alma.com/nicolas-guillen-la-muralla.htm>

Olerkia musikatuta dago eta playlistean ere aurki daiteke: <https://youtu.be/BJebLiBCykk>

Abestian harresiak beste konnotazio bat du, eta mugen beharraz ohartarazten gaitu. Olerkia landu ostean, taldeka, ikasle talde bakoitzak esan beharko du nori edo zeri irekitzen dion bere harresia eta nori edo zeri ixten dion. Amaitzeko, harresia elkartasunaren eta justiziaren sinbolo izan daitekeela erakusten duten hainbat adibide azalduko dira (hauetako asko desobedientzia zibilarekin lotuta daude):

1. Herri-harresia: Herri harresia edo giza harresia herritarrek toki batean elkarren ondoan bilduta (elkarri helduta edo ez) egiten duten erresistentzia zibileko ekintza da. Horrela, toki horretan egonda (zutik, eserita, etzanda...), bidegabetzat jotzen duten zerbait gertatzea eragotzi nahi dute.
2. Piketea: greba batean edota bestelako injustizia sozial bat salatzerako orduan, pikete bat egiten denean bidea moztu egiten da piketean parte hartzen dutenen artean. Hesi horrekin hainbat gauza lortzea dute helburu: protestaten arrazoiei buruzko informazioa zabaltzea, bertara inguratzen diren herritarrak protestarekin bat egitea eta handik pasa edo sartzeko asmoa zutenei bidea. Presio-ekintza bada ere, piketeen jarduna baketsua izaten da. (Azkoieneko langileak: [Hokoke](https://youtu.be/VXfc-iI6LvM))

**Iraupena**: saio 1 edo 2

**Oharra**: oso aproposa izan daiteke ariketa hau hasieran egitea. Harresiari buruz EITBk estreinatu berri duen podcast-a erabil daiteke ariketa osatzeko. Irungo mugako errealitateari buruzkoa da, eta lehen kapituluaren izena “Harresi ikusezina” da:

<https://www.eitb.eus/eitbpodkast/bizitza/gizartea/harresi-ikusezina/audioak/osoa/9015483/podcast-audioa-01-atala-harresia-harresi-ikusezina-cristina-tapia-huici--eitb-podcast-afrikatik/>

1. PERTSONAK MUGIMENDUAN

**Azalpena**: *quiz* honen bitartez munduan zehar mugitzen eta bidaiatzen duten pertsonen inguruan gehiago sakondu nahi da. Migrari, errefuxiatu, erbesteratu edota turista baten arteko desberdintasunak ezagutu nahi dira, alegia, mugek pertsona horiengan nola eragiten duten hobe ulertzeko.

**Ariketa proposamena**: Bakarka, bikoteka edo talde txikian, ordenagailu batekin jolasa egingo da. 8 bat termino definitzen dira, eta ikasleek definizio bakoitzari izen egokia eman behar diote. Behin *quiz-a* amaiturik, koadernoan 8 bidaiari motak jaso eta euren definizioa idatziko dute. Hurrengo saioan, turista baten eta errefuxiatu baten arteko desberdintasun eta berdintasunak zerrendatu beharko dituzte, adibidez. (Ikasleek aukera ditzakete zein bi bidaiari mota konparatuko dituzten)

**Iraupena**: 2 saio

**Oharra**: analisi lana da proposatzen dena, edukiak hobe barneratzeko. Ariketa borobiltzeko, Jorge Drexler abeslariaren abesti hau entzun eta landu daiteke: <https://youtu.be/lIGRyRf7nH4>. (bideoklipa ere oso ederra da, eta disparadore moduan ere erabil daiteke).

**ERANSKINAK**

1. **LITERATURA**
2. Omelas atzean uzten dutenak, PDFan:

<https://epri.ufm.edu/pensamientocritico/los-que-abandonan-omelas/#:~:text='Los%20que%20se%20alejan%20de%20Omelas'%20es%20un%20cuento%20un,m%C3%BAsica%2C%20danza%20y%20desfiles%20alegres>.

1. Pentsalarien esanak:

“Mugak? Ez dut bat bakarra ere ikusi. Baina entzun dut zenbaiten buruetan badirela.”

Thor Heyerdahl, esploratzaile eta biologo norvegiarra.

“Bizitzaren zentzua mugak zeharkatzea da.”

Ryszard Kapucinski, kazetari eta idazle poloniarra, Afrikari buruz asko idatzi zuena.

“Mugarik gabeko nazio bat hormarik gabeko etxe bat bezalakoa da: kolapsatu egiten da.”

Janice Brewer, politikari estatubatuarra

“Askoz indartsuagoak gara elkarri eskua luzatzen diogunean, eta ez elkarri erasotzen diogunean, gure aniztasuna ospatzen dugunean eta elkarrekin bidegabekeriaren horma handiak eraisten ditugunean.”

Cynthia McKinney, politikari eta aktibista estatubatuarra.

“Bakea ez da soilik indarkeriari edo gerrari amaiera ematea, baizik eta bakea mehatxatzen duten gainerako faktore guztiak, hala nola diskriminazioa, desberdintasuna, pobrezia ezabatzea.”

Aung San Suu Kyi, Amnesty Internationaleko politikari eta aktibista birmaniarra

“Ezin da egia hil. Ezin da justizia hil.”

Jean Dominique, demokraziaren aldeko aktibista haitiarra.

“Munduko bidegabekeriarik okerrena itxurazko justizia da.”

Platon

“Justizia ukatzen zaien herriek beren kabuz hartzen dute huraxe lehenago edo beranduago.” Voltaire, filosofo frantsesa.

“Klase burgesaren justizia marrazoei ihes egiten ahalbidetu zien sarea izan zen; sare horretan soilik sardina txikiak geratzen ziren atrapaturik.”

Rosa Luxemburgo, politikari eta pentsalari poloniar eta alemaniarra.

“Nire justiziaren definizioa honako hau da: gizakiak ez gara denak berdinak.”

Friedrich Nietzsche, filosofo alemaniarra.

1. **IKUS-ENTZUNEZKOAK**
2. Youtubeko playlist-a, mugak eta justizia globala lantzeko abestiekin (dokumentalen bat tarteko):

<https://youtube.com/playlist?list=PL8lWTIkZD1fxfsMoQRuumaTgE6gyop7y_>

1. Ur handitan:

Emakume etorkinak:

<https://www.eitb.eus/eu/telebista/programak/ur-handitan/emakume-etorkinak/bideoak/>

Ez naiz arrazista, baina:

<https://youtu.be/eRtCPjdoOf8>

Mugan:

<https://www.eitb.eus/eu/nahieran/saioak/ur-handitan/mugan/osoa/7399/188414/>

1. **JOLASAK**
2. Mugimenduan dauden pertsonak:

**Turista**: bere ohiko ingurunetik beste leku geografiko batera lekualdatzen den pertsona da, bere ohiko bizilekutik 24 ordu baino gehiago kanpo eta gaua beste toki geografikoan igarotzen duena.

**Nomada**: pertsona hauek toki batetik bestera aldatzen diren komunitateak osatzen dituzte, leku bakar batean etengabe ezarri beharrean. Munduan 30 milioi pertsona inguru bizi dira horrela, nahiz eta geroz eta gutxiago diren.

**Erromesa**: sakratutzat jotzen den lekuren bat debozioz bisitatzen duen bidaiariari egiten dio erreferentzia. Bere adierarik orokorrenean, lur arrotzetan dabilen oro da.

**Pertsona errefuxiatua**: Pertsona honek bere herrialdetik ihes egin behar izan du, han giza eskubideen urraketa larriak eta jazarpena jasateko arriskua duelako. Oinarrizko segurtasuna eta bizitzeko aukera arriskuan daude, eta bere herrialdeko gobernuak ez ditu arrisku horietatik babesten, edo ez du babestu nahi. Nazioarteko babesa jasotzeko eskubidea du.

**Pertsona migraria:** ez dago definizio bateraturik, baina oinarri-oinarrian pertsona hauek jatorrizko herrialdetik kanpo daude eta ez dira asilo-eskatzaile eta errefuxiatuak. Jatorrizko herrialdea uzteko arrazoi asko daude: lan egin, ikasi, familiarekin bildu… Edo izan daiteke pobreziak, hondamendi naturalek, ezegonkortasun politikoak edo indarkeriak eragindako

egoeretatik aldendu nahia.

**Asilo eskatzailea**: giza eskubideen urraketa dela medio bere herrialdea uzten duen pertsona, beste herrialde batek babesa eman diezaion, baina legez errefuxiatu gisa onartua izan ez dena oraindik. Helmugako herrialdeak asiloa eman behar dio, eta errefuxiatu gisa onartzen duten erabaki arte izendapen hori emango zaio.

**Pertsona erbesteratua**: hitz hau askotan asiloaren edo babeslekuaren sinonimo gisa erabiltzen da. Kasu horietan, kontuan hartu behar da iritzi politikoengatik herrialdea uzten dutenei erreferetnzia egiteko erabiltzen dela. Hala ere, badira beste arrazoi batzuk ere: arraza, erlijioa, nazionalitatea eta gizarte-talde jakin bateko kide izatea.

**Esploratzailea**: Arrazoi zientifikoengatik edo geografikoengatik, besteak beste, zerbaiten bila etengabe bidaiatzen dabilen pertsona.

**Konkistatzailea**: ia beti operazio militarren bidez, lurralde baten atxikitzea gauzatzen duten pertsonei egiten die erreferentzia, eta, ondorioz, beren inperioek zuzentzen dituztenak. Ezagunenak honako hauek izan dira: Alexandro Handia, Julio Zesar, Atila, Gengis Kan, Hernan Cortes, Francisco Pizarro, Napoleon Bonaparte...

<https://www.amnesty.org/es/what-we-do/refugees-asylum-seekers-and-migrants/#definitions>

Oihane Garmendia Glaria, 2022ko udazkena

1. Material didaktiko hau Hugoenean egindako egonaldi bati esker egikaritu da. Eskerrak, beraz, egonaldia posible egin duten antolatzaileei: EIE Euskal Idazleen Elkartea, EKE Euskal Kultur Erakundea, Elkano Fundazioa eta CPIE Euskal Itsasbazterra. [↑](#footnote-ref-0)